Rauhankämmen
On monet kiusat maalla, kansalla,
 myös runolaulajilla Suomessa,
 mut pahin kiusa meidän kaikkien
 lie toimittajat joululehtien.
 Sa sanot: »Pois!» – Hän sanoo: »Käskit tänne!»
 Sa huudat: »Lakkaa taikka laukee jänne!»
 Hän hymyilee: »Siis runo taikka laulu
 tai piirustus tai kenties pieni taulu?»
 Sä ähkyt, puhkut: »Mene helkkariin!» –
 Hän päätään nyykäyttää: »Niin, niin, niin, niin,
 me kaikki kuvitamme kaunihisti.»
 Mitäpä mokomille mahtaa? Risti
 vain päälle, rauha – ensi jouluun asti!